Forslag til RÅDETS DIREKTIV om ændring af direktiv 69/208/EØF om handel med frø af olie- og spindplanter

(forelagt af Kommissionen)

BEGRUNDELSE

Rådets direktiv 69/208/EØF om handel med frø af olie- og fiberplanter omfatter hverken frø af hybridsorter bortset fra solsikke eller frø af sammensatte sorter.

Dette forslag har til formål:

- at skaffe retligt grundlag for via proceduren i det stående udvalg at medtage frø af hybridsorter og

- at medtage frø af sammensatte sorter i Rådets direktiv

i betragtning af at sådanne frø har stadig større betydning i Fællesskabet.

2002/0105 (CNS)

Forslag til RÅDETS DIREKTIV om ændring af direktiv 69/208/EØF om handel med frø af olie- og spindplanter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1]

under henvisning til udtalelse fra Europa-Parlamentet [2],

[2]

under henvisning til udtalelse fra Det Økonomiske og Sociale Udvalg [3],og

[3]

ud fra følgende betragtninger:

(1) Frø af sammensatte sorter af olie- og spindplanter bør omfattes af Rådets direktiv 69/208/EØF [4]. De betingelser sammensatte sorter skal opfylde, herunder farven på den officielle etiket til pakninger med certificeret frø af sammensatte sorter, bør ligeledes fastsættes.

[4] EFT L 169 af 10.7.1969, s. 3. Senest ændret ved direktiv 98/96/EF (EFT L 25 af 1.2.1999, s. 27).

(2) Da frø af hybridsorter af olie- og spindplantearter har stadig større betydning i fællesskabet, bør de ligeledes ud over frø fra solsikke omfattes af direktiv 69/208/EØF.

(3) Direktivet skal som en hasteforanstaltning gælde fra 30. juni 2002. Som følge af den stadig større betydning sådanne frø har i fællesskabet, vedtog Kommissionen i 1995 Kommissionens beslutning 95/232/EØF [5] med det formål at indføre betingelser for anvendelse af frø af hybrider og af sammensatte sorter af raps og ryps. Denne beslutnings gyldighedsperiode udløber den 30. juni 2002.

[5] EFT L 154 af 5.7.1995, s. 22. Beslutningen er senest ændret ved Kommissionens beslutning 99/84/EF (EFT nr. L 27 af 2.2.1999, s. 31).

(4) Der bør derfor foretages ændringer i direktiv 69/208/EØF.

UDSTEDT FØLGENDE DIREKTIV:

Artikel 1

Direktiv 69/208/EØF ændres således:

1. I artikel 2 indsættes efter stk. 1, litra b):

"1c. De ændringer, der skal foretages af stk. 1(B) og (B, litra a)), for at hybrider af olie- og spindplanter udover solsikke kan omfattes af dette direktiv, skal vedtages i overensstemmelse med den procedure, der er fastsat i artikel 20".

2. I artikel 10, stk. 1, litra a), indsættes som tredje punktum:

"Ved attesteret frø af en sammensat sort skal etiketten være blå med en grøn diagonal streg."

3. I artikel 14, stk. 1, ændres "Direktiv 70/457/EØF" således:

"Direktiv 70/457/EØF*"

* EFT L 225 af 12.10.1970, s. 1, senest ændret ved Rådets direktiv 98/95/EF (EFT L 25 af 1.2.1999, s.1).

4. Som artikel 14b indsættes:

"Artikel 14b

1. Medlemsstaterne skal tillade handel med frø af sorter af olie- og spindplanter i form af en sammensat sort.

2. Ved anvendelsen af stk. 1:

- ved "sammensat sort" forstås en kombination af certificeret frø af en bestøverafhængig hybrid, som er officielt tilladt i henhold til direktiv 70/457/EØF, med certificeret frø af en eller flere specificerede bestøversorter, der er tilladt på tilsvarende måde og mekanisk blandet i forhold, der i forening bestemmes af de personer, der er ansvarlig for vedligeholdelsen af disse komponenter, efter at kombinationen er blevet anmeldt til den certificerende myndighed

- "ved bestøverafhængig hybrid" forstås den hansterile komponent i den "sammensatte sort" (hunkomponenten)

- "ved bestøver(e)" forstås den komponent i den sammensatte sort, der afgiver pollen (hankomponenten).

3. Frøene af hun- og hankomponenterne skal bejdses ved anvendelse af farvet frøbejdsning"

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 2002. De underretter straks Kommissionen herom.

Når medlemsstaterne vedtager disse love og bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på syvendedagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand